stanford-oval/wikipedia huggingface dataset:
לסביות
לסביות בישראל > מעמד חוקי וחברתי > אימוץ

ביחס לאימוץ פסק בג"ץ בשנת 2000 כי בהיעדר ראיה סותרת, משרד הפנים חייב להכיר בתהליך אימוץ חוקי שנעשה מחוץ לישראל ולרשום את הילד במרשם התושבים בישראל תחת שתי אמהות: ביולוגית ומאמצת. ב-12 בפברואר 2006 אימצו באופן חוקי טל ואביטל ירוס-חקק זו את ילדיה הביולוגיים של זו, ובכך הפכו לזוג החד-מיני הראשון בישראל שהותר לו לעשות זאת. ב-17 באוקטובר באותה שנה אישר בית המשפט אימוץ נוסף בנסיבות דומות, ועד תחילת 2008 ניתנו כ-25 צווי אימוץ בנסיבות דומות.
בעקבות מאבקן של ד"ר טל וד"ר אביטל ירוס-חקק להכרה בהורותן המשותפת על ילדיהן, קבע בית המשפט העליון בפסק דין ירוס-חקק נגד היועץ המשפטי לממשלה כי חוק אימוץ ילדים מאפשר אימוץ בתוך המשפחה החד-מינית. במהלך הדיון המשפטי, שארך כשמונה שנים, קבע בית המשפט לענייני משפחה ברמת גן בשנת 1999 כי ניתן להעניק צו אפוטרופוסות לאם הלא-ביולוגית במשפחה לסבית. החוק מעניק הכרה חלקית לקשר שבין האם הלא-ביולוגית לילדים שילדה בת-זוגהּ.
בנוסף, נקבע שאין כל מניעה חוקית לאשר לבני זוג חד-מיניים או לאחד מהם לאמץ ילד שאינו ילדו של אחד מבני הזוג, וזאת בנסיבות שבהן נשקלת בקשה לאימוץ על ידי הורה יחיד, ובכפוף לשיקולי טובת הילד המאומץ כמקובל. מאז פס"ד ירוס-חקק התקבלו במשרד הרווחה כ-80 פניות דומות ל"אימוץ הדדי" בתוך המשפחה, וב-25 מההליכים שהסתיימו אכן ניתן צו אימוץ.
לסביות בישראל > תרבות וקהילה

חה"כ מרשה פרידמן, שיצאה מהארון רק לאחר סיום כהונתה בכנסת, נחשבת לנציגת הקהילה הראשונה בכנסת, בהיבחרה לכנסת השמינית שהושבעה ב-1974. בשנות ה-90 החלו לסביות והומואים מחוץ לארון להתמודד גם בבחירות מקומיות. מיכל עדן הייתה הלסבית הראשונה שנבחרה למועצת העיר תל אביב, וכיום מכהנת הטניסאית ציפי אובזילר כחברת מועצת העיר גבעתיים. הידועניות הלסביות המוכרות ביותר בישראל הן הזמרות קורין אלאל, אשר יצאה מהארון בשנת 2001, ויהודית רביץ, אשר עשתה כן בשנת 2009. וזמרת העשור שרית חדד שיצאה מהארון בתקופת הקורונה עם בת זוגה הזמרת והיוצרת תמר יהלומי. סולנית להקת "המכשפות" ענבל פרלמוטר, אשר נהרגה בשנת 1997, נחשבת עד היום לאייקון לסבי רב-השפעה. זמרות לסביות נוספות המוּכרות בציבור הרחב הן רונה קינן, שרון בן-עזר (אליוט), יעל דקלבאום ושורטי. בקרב קהילת הלהט"ב בישראל מתקיים דיון ער בדבר הייצוג התקשורתי של לסביות בישראל והטענה העיקרית היא שייצוג זה לוקה בחסר, במיוחד בהשוואה לזה של גברים הומואים. המבקרים את טענה זו גורסים כי האשמה בכך תלויה בנשות-ציבור לסביות ישראליות אשר אינן יוצאות מהארון ובכך מדירות ניראות לסבית שיכולה הייתה לשפר את דעת הקהל בנושא זכויות להט"ב בישראל.
בשנת 1968 ייסד אמיר שרון את מועדון הלילה הראשון להומואים ולסביות, בדירה פרטית ברחוב יורדי הסירה בתל אביב. בישראל קיים היום פאב אחד בלבד המיועד אך ורק לקהל של לסביות, והוא "ברווז" הנמצא ברחוב המחוגה בשכונת פלורנטין. הוא נפתח לאחר סגירת קודמו – "בית השואבה" שבסמטת בית השואבה, סמוך לרחוב אלנבי שבתל אביב. הפאב היה גלגולו של הבר הוותיק "מינרווה", שהוקם על ידי גלית בן שמחון ודליה שלף בשנת 1993 ונסגר ב-2008, והיה בעל אוריינטציה זהה.
בשנת 2008 יזמו המפיקות ענת ניר ודנה זיו ערב קולנוע לסבי ישראלי בשם "לסבית קטלנית". הערב הפך לאירוע חד-שנתי המציג מדי שנה סרטי קולנוע וסרטים קצרים שנוצרו על ידי במאיות לסביות ישראליות, המתמקדים בזהות, אהבה, פוליטיקה, מגדר, יחסים ותרבות לסבית. בשנת 2009 אף יצא DVD המכיל את מקבצי הסרטים, בהוצאת האוזן השלישית.
לסביות בישראל > תרבות וקהילה > ארגונים ופוליטיקה

מיניות לסבית הועלתה לראשונה כנושא בכנס על מיניות האישה שנערך בקיבוץ גזר בשנת 1976. שנה לאחר מכן הוקם ארגון אל"ף (ארגון לסבי פמיניסטי) בכנס פמיניסטי ראשון מסוגו אשר נערך בבאר שבע. הארגון קל"ף (קהילה לסבית פמיניסטית) הוקם בשנת 1987. כיום פועלים בישראל שני ארגונים המגדירים עצמם "לסביים" ומיועדים ללסביות (ולא לכלל אוכלוסיית הלהט"ב), אולם ארגונים נוספים המגדירים עצמם "פמיניסטיים" נותנים גם הם מענה לאוכלוסייה הלסבית:
בת קול – ארגון לסביות דתיות המקיים מסגרת של תמיכה וערבות הדדית לנשים המבקשות לשלב בין שני חלקים בזהותן העצמית והחברתית – היותן לסביות מחד והיותן דתיות מאידך. הארגון מקדם חינוך לסובלנות ולשוויון בחברה הדתית, מתוך מטרה לאפשר ללסביות דתיות ולבני משפחותיהן לחיות חיים מספקים של כבוד ושותפות בתוך החברה הדתית.
אסוואת – קבוצת נשים לסביות ערביות ששמה לה למטרה "להתארגן כדי ליצור מקום בטוח ומכיל בשבילן בתוך החברה הערבית-הפלסטינית, וכדי להעלות את המודעות לנושאים של זהות מינית והומוסקסואליות בחברה זו".
בשלה – ארגון למען לסביות מבוגרות מגילאי 45 ומעלה. הוקם ב-2007 על ידי ד"ר רותי ליטוין. מטרת הארגון לתת מענה לצרכים המשתנים של לסביות בשלבי חייהן המתקדמים ולהוות סביבה המהווה מקום למעורבות הדדית למפגשים חברתיים ולמרחב השתייכות משמעותי.
לסביות בישראל > תרבות וקהילה > ספרות

הספר העברי הראשון שעסק בלסביות ובהומואים, "הדווקאים", יצא לאור בישראל בשנת 1960 ופורסם תחת שם העט שר"ב, שמשמעו שרה רינה בן מנחם. שנה לאחר מכן פורסם תחת אותו השם הרומן הלסבי העברי הראשון, "הצלע". כיום קיימת בישראל ספרות לסביות מגוונת. החל מספרים המיועדים לבנות-נוער, כגון "נעמת לי מאד" של עמי גדליה המספר על נערה אשר מתוודעת לזהותה המינית, ועד ספרי עיון כמו "מעבר למיניות" מאת יאיר קדר, עמליה זיו ואורן קנר המאגד מאמרים בתחום הלימודים ההומו-לסביים והתאוריה הקווירית. הסיפורת מגוונת גם היא, והספרים העברים הבולטים בעלי תמה לסבית הם "תאנים, אהובתי" מאת דנה ג. פלג המספר על אישה לסבית צעירה במציאות החברתית החדשה של ישראל בסוף שנות ה-90, "רציתי לנשק לך בשדה החרציות" מאת אביבה אברון המספר על רומן לסבי אשר נרקם בין שתי חברות טובות, "רואה את הקולות" מאת לילך גליל אל-עמי המספר על מסע לגילוי מאוחר של זהות מינית, "מזון מלכות" מאת נגה אשד המאגד סיפורים על נשים לסביות, הרומן האוטוביוגרפי "להחזיר את הפיות לארץ ישראל" מאת שז ו"הנה אני מתחילה" של יהודית קציר, המתאר רומן של נערה עם מורתה בתיכון. גיבורת הנובלות הבלשיות "גוזל" ו"פולשת" מאת ארנה קזין היא אורניתולוגית לסבית.
ראו גם

להט"ב ויהדות
| --- | --- |
 א-מיניות  הטרוסקסיזם  המודל של קאס  מיתת המיטה הלסבית  יחסי מין לסביים:  נישואי בוסטון  לסביות בגרמניה הנאצית  אונס מתקן  אל תשאל, אל תספר
לקריאה נוספת

אור, י. (2000). השוואה של הקשר הזוגי והתפקוד ההורי בקרב זוגות הטרוסקסואלים וזוגות לסביות (עבודה לשם קבלת תואר מאסטר). רמת גן: אוניברסיטת בר-אילן.
אפרת, ר. (1999). תהליך היציאה מהארון של מתבגרות לסביות ישראליות: מאפיינים ודפוסי התמודדות (עבודה לשם קבלת תואר מאסטר). חיפה: אוניברסיטת חיפה.
באום, ד. ומרן, ע. (2000). לסביות והומוסקסואליות בראי המציאות: אסופת מאמרים. תל אביב: קל"ף.
בטלר, ג'. (2001). קוויר באופן ביקורתי. (תרגום: ד. רז). תל אביב: רסלינג.
בן-שלום, י. (1987). אופייה אינו ידוע (פעילות לסבית בישראל). נגה, 13, עמ' 11–12.
דין, א. (1996). הקשר בין סגנונות Attachment לנטייה ללסביות אצל נשים (עבודה לקבלת תואר מאסטר). רמת גן: אוניברסיטת בר-אילן.
חקלאי, א. (2002). תהליכי גיבוש זהות בקרב לסביות (עבודה לשם קבלת תואר מאסטר). תל אביב: אוניברסיטת תל אביב.
לבני, ט. (2004). הורות בדרך לא סלולה: אימהות לסבית בחברה הישראלית (עבודה לשם קבלת תואר מאסטר). חיפה: אונ' חיפה.
פרסר, ר. (2006). אחרות משמעותיות: סיפורי חיים של נשים נשואות שבחרו לחיות כלסביות (עבודה לשם קבלת תואר מאסטר). רמת גן: אונ' בר-אילן.
צדקיהו, ג. "להשתהות על השאלה הזאת": לסביות ישראליות מול הבחירה וההכרעה בסוגיית האימהות (עבודה לשם קבלת תואר מאסטר). רמת גן: אוניברסיטת בר-אילן.
קוסטרינסקי, י. (1999). "לדעת אישה": הבניית זהות מינית לסבית בישראל (עבודה לשם קבלת תואר מאסטר). תל אביב: אוניברסיטת תל אביב.
קזין, א. (2001). לסביוּת, פרטיוּת והחיים (הקוויריים) בעיר. תאוריה וביקורת, 19, עמ' 259–264.
קמה, ע. (2001). הבור והמטוטלת: ייצוג הומואים ולסביות בתקשורת ההמונים. אצל נ. ישובי (עורכת), הדרה ודימוי שלילי: אי-שוויון בתקשורת הישראלית, (עמ' 60–65). ירושלים: האגודה לזכויות האזרח.
רבין, ק. (1991). ההקשר התרבותי בטיפול בזוג לסבי: התנסות ישראלית. במשפחה, 33, עמ' 10–23.
רבינרבסון, ד., ניניו, א., גרינבלט, ב. ודקל, א. (2005). Kos ו-Lesbos או הרופא והאישה החד-מינית. הרפואה, 144 (ח'), עמ' 554–557.
רוזין, י. מימד החיברות של המרחב הווירטואלי בכינון קהילה לסבית (עבודה לשם קבלת תואר מאסטר). רמת גן: אוניברסיטת בר-אילן.
שאוה, מ. (2001). רישום והכרה של צו אימוץ זר במסגרת משפחה לסבית: הצורך בעיון מחדש בהלכת פונק-שלזינגר ובתיחום גבולותיה. קריית המשפט, 1, 103–132.
יקום חולית

עקלתון החולות של אראקיס בלב המדבר החולי של Dune
תמונה זו מוצגת בוויקיפדיה בשימוש הוגן.
נשמח להחליפה בתמונה חופשית.
יקום חולית הוא יקום בדיוני אשר מהווה את זירת ההתרחשות של סדרת ספרי המדע הבדיוני "חולית" והמשכיו מאת פרנק הרברט, ומאוחר יותר, של בנו בריאן הרברט. במרכז יקום זה עומד כוכב לכת מדברי וצחיח בשם אראקיס, אשר מהווה את המקור היחיד לסם המרקוח (במקור Spice), סם מעורר תודעה המאפשר לנווטי גלדת החלל לקפל את המרחב ולבצע מסע בין-כוכבי במהירות העולה על מהירות האור ובכך מאפשר את איגודן של מערכות כוכבים רבות תחת קיסרות גלקטית שבראשה הפאדישאח מבית קורינו ובה בתי אצולה רבים הכפופים לו ונאבקים ביניהם על כוח והשפעה.
יקום חולית ייחודי בכך שבו הרברט דן באקולוגיה באופן מפורט, ומבסס את התרבויות המופיעות בו דווקא על תרבויות אסיה והמזרח התיכון ולא על התרבות האירופית-מערבית, כפי שהיה מקובל לרוב במדע בדיוני של אותה התקופה ואצל סופרים מערביים מפורסמים. ניתן לזהות בספרי הסדרה אלמנטים עלילתיים המבוססים על מנהגים של שלל עמים, וכן מילים בערבית (ג'יהאד, מהאדי, ועוד) ובעברית, כמו "קפיצת הדרך" ו"ספר א-זהר" (ספר הזוהר). לדררים, העם המרכזי בסיפור, דמיון גדול לבדואים. לטענתו של הרברט, מנהגיהם מבוססים על אמונות הזן בודהיזם.
ספרים > הסדרה המקורית

סדרת הספרים המקורית מאת פרנק הרברט:
חולית (Dune) (1965)
משיח חולית (Dune Messiah) (1969)
ילדי חולית (Children of Dune) (1976)
הקיסר האל של חולית (God Emperor of Dune) (1981)
כופרי חולית (Heretics of Dune) (1984)
בית הלשכה חולית (Chapterhouse Dune) (1985)
ששת הספרים ידועים כ"הסדרה המקורית", שכולה תורגמה לעברית, והם נכתבו על ידי פרנק הרברט.
ארבעת הראשונים בסדרה עוסקים בשושלת אטריאידס, ואילו השניים האחרונים מתמקדים במסדר בנות גשרית ובמאבק ההישרדות שלהן נגד מסדר מתחרה.
ספרי ההמשך של חולית היו אהודים פחות מהספר הראשון וזכו לפופולריות פחותה בהרבה.
ספרים > בריאן הרברט וקווין אנדרסון

לאחר מותו של פרנק הרברט, חברו בנו, בריאן הרברט, וקווין ג'יי. אנדרסון, ובהתבססם (לפי טענתם) על סקיצות וכתבים מכספתו של פרנק הרברט, שלהם הוסיפו מדמיונם שלהם, הם הוציאו (ועדיין מוציאים) ספרים הממשיכים את הסדרה. הספרים אומנם יצאו לאור לאחר "חולית", אך העלילה מתרחשת אחורה בקו הזמן.
עד כה יצאו הספרים הבאים (ספרים ששמם מופיע גם בעברית הם ספרים שתורגמו לעברית ויצאו בהוצאת עם עובד).
ספרים > "טרילוגיית הבתים", או "פרלוד לחולית" (Prelude to Dune)

חולית: בית אטריידס (Dune: House Atreides) (1999)
חולית: בית הארקונן (Dune: House Harkonnen) (2000)
חולית: בית קורינו (Dune: House Corrino) (2001)
ספרים > טרילוגיית "אגדות חולית" (Legends of Dune)

חולית: הג'יהאד הבוטלריאני (Dune: The Butlerian Jihad) (2002)
חולית: אדם נגד מכונה (Dune: The Machine Crusade) (2003)
חולית: קרב קורין (Dune: The Battle of Corrin) (2004)
ספרים > המשך הסדרה המקורית

ספרי המשך לסדרה המקורית שנכתבה על ידי בראיין הרברט וקווין ג'יי. אנדרסון על פי כתביו של פרנק הרברט.
The Road to Dune ‏(2005)
ציידי חולית (DUNE7 - Hunters of Dune) (2006)
עקלתוני חולית (DUNE7 - Sandworms of Dune) (2007)
ספרים > טרילוגיית "גיבורי חולית" (Heroes of Dune)

ספרים המסופרים מנקודת המבט של ג'סיקה (אמו של פול) בתקופה בין הספר השני, "משיח חולית", לספר השלישי, "ילדי חולית".
חולית: פול איש חולית. (תרגום מאנגלית) (Dune: Paul Of Dune) (2008)
חולית: רוחות חולית. (תרגום מאנגלית) (Dune: The Winds of Dune) (2009)
ספרים > טרילוגיית "בתי הספר הגדולים של חולית" (Great Schools of Dune)

חולית: בנות הגשרית מחולית. (תרגום מאנגלית) (Dune: Sisterhood of Dune) (2012)
ספרים > סיפורים קצרים

Dune: A Whisper on Caladan Seas‏ (2001)
Dune: Hunting Harkonnens‏ (2002)
Dune: Whipping Mek‏ (2003)
Dune: The Faces of a Martyr‏ (2004)
Dune: Sea Child‏ (2006)
Dune: Treasure in the Sand‏ (2006)
מושגים > אראקיס

אראקיס (חולית): כוכב לכת מדברי וצחיח. המקור היחידי לסם המרקוח.
מרקוח: סם מעורר תודעה שמאופיין במראה וריח של קינמון ומקורו היחיד ביקום הוא במדבריות אראקיס. נחשב לחומר היקר והחשוב ביותר ביקום בשל יכולתו להאריך את החיים ולאפשר לנווטי גילדת החלל לחשב את מסלול קיפול החלל, ועל ידי כך לאפשר מסע ברחבי היקום באופן מיידי. נהוג לחשוב שהמרקוח נוצר בתהליך טבעי על ידי העקלתונים ומכאן הניסיונות להעביר עקלתונים לכוכבים אחרים כדי ליצור מקור נוסף לסם. כרייתו של המרקוח במדבריות חולית היא עניין יקר ומסוכן מאוד בגלל הנוכחות של העקלתונים בקרבת מצבורי הסם והנטייה שלהם לתקוף את המקצרות שאחראיות על כרייתו. שימוש ניכר בסם גורם לצביעת העיניים בצבע כחול עמוק, תופעה שמכונה "עיני עיבאד". המרקוח משמש את הדררים בכל ההיבטים של חיי היומיום ולכן עיני עיבאד הן אחד ממאפייניהם הבולטים ביותר.
עקלתון החולות של אראקיס, ובקיצור עקלתון או תולעת חול: עקלתון החולות של אראקיס, מכונה "שייח חולוד" בקרב הדררים, הוא מין של תולעים אימתניות השוכנות בעומק החול של מדבריות אראקיס. גודלו של עקלתון בוגר ממוצע הוא כ־200 מטר, אך יש ובני מין זה מגיעים עד לגודל של 450 מטר, במעמקי המדבר הדרומי. העקלתונים חסרים חוש ראייה, אולם הם מסוגלים לחוש בתנודות בקצב אחיד על פני הקרקע החולית של המדבר ולהתביית על מקורן. העקלתון אחראי להיווצרות המרקוח על פני הכוכב אראקיס. כאשר הוסקה מסקנה זו החלו ניסיונות להעתקת תולעי הענק לפלנטות מדבריות אחרות, תוך ניסיון לאפשר קיום של עקלתונים שם - ומכאן לצור מערכת חיים חדשה של עקלתונים - ושל מרקוח. תוכניות אלו כשלו פעם אחר פעם, עד שהישג זה הצליח, אלפי שנים לאחר מכן, על פני כוכב בית-הלשכה של בנות גשרית.
דררים: במקור Fremen, נוודי המדבר החיים באראקיס ומטרתם להפריח את השממה באמצעות אגירת מים. הם מתייחסים למים כערך עליון וממנו נגזרים הרגלים ומנהגים לא שגרתיים בנוגע למים שמקובלים בתרבות הדררים - כמו ניקוז נוזלי המתים ומחזורם, הימנעות מהזלת דמעות, יריקה כסימן לכבוד רב ועוד. נחשבים ללוחמים מיומנים וקשוחים, וידועים בשל כישרונם ברכיבה על עקלתונים.
סיטש: מחסה, מערכת מערות חבויות המשמשות למגורים, עבודה ופעילויות אחרות, של הדררים.
סכין קריס: סכין העשויה מניב של עקלתון חולות, נחשבת לקדושה בקרב הדררים.
אוצול: שמו הסודי של פול אטראידס בפי אנשי הסיטש שלו. פירוש השם הוא "בסיס העמוד".
מואד'דיב: כינויו של פול אטראידס בפי הדררים, תושביה המקורים של אראקיס, היא חולית. פירושו - ירבוע המדבר. הדררים מעריצים את ירבוע המדבר של חולית בגלל יכולותיו הסתגלניות במדבר. ככל הנראה מקורה של המילה היא המילה הערבית مؤدب - מואדיב, אשר משמעה מורה או מחנך.
מושגים > עולם הקיסרות

בית אצולה: בתי האצולה נחלקים לבתים "גדולים", השולטים על אחוזה פלאנטרית (כלומר כוכב לכת) אחת או יותר, ובתים "קטנים" השולטים על פחות מזה. ה"בית" הוא מעין מדינה בסדר גודל של כוכב לכת.
קיסר או פאדישאח : העומד בראש בית קורינו, החשוב בבתים הגדולים, שליטה של כלל האנושות.
סרדאוקאר: חייליו הקנאים והנאמנים של הקיסר, נחשבים ללוחמים הטובים ביותר ביקום ונוצחו בקרב רק על ידי הדררים.
לנדסראד Landsrad): מועצת ראשי הבתים הגדולים. מהווה משקל נגד פוליטי לקיסר.
גילדת נווטי החלל או בקיצור הגילדה: מונופול השולט על כל התעבורה בחלל. נווטי הגילדה מסוגלים לקפל את החלל באמצעות המרקוח ובכך לאפשר מסע בחלל שאחרת היה לוקח אלפי ומיליוני שנים. השימוש במרקוח גרם לנווטים לעבור מוטציות רבות במהלך אלפי השנים שבהן השתמשו בו.
בנות גשרית (Bene Gesserit): אסכולה עתיקה של הכשרה רוחנית וגופנית. נוסדה בעיקר עבור חניכות ממין נקבה אחרי הג'יהאד הבוטלריאני, שבעטיו הושמדו "מכונות החשיבה" והרובוטים למיניהם. מדרשת בנות גשרית ומקום מושבן של האמהות הנערצות מצוי על פני הכוכב וואלך 9, ולימים עבר מרכז בנות גשרית לכוכב הלכת למפאדאס - עד שהושמד.
קפיצת הדרך: (כך במקור: Kwisatz Haderach) המונח "קפיצת הדרך", השאול מן הקבלה היהודית, בא לתאר ב"חולית" - על פי אסכולת בנות גשרית, את אותה ישות עליונה, אם נערצה ממין זכר, המסוגל לבצע מעשים על-טבעיים ולראות את הנולד. פול-מואד'דיב מתגלה לבסוף כאותה "קפיצת הדרך".
ה"קול": יכולת שימוש בגווני הקול על מנת להגיע לשליטה בזולת וכן לבצע פעולות שונות אחרות. יכולת זו נלמדת במסדר בנות גישרית. יכולת השימוש ב"קול" הגיעה לרמה הגבוהה ביותר אצל פול, אשר עליו נאמר כי הוא יכול להמית אדם במילה.
מגדת אמת: בת גשרית שהוכשרה להבחין בשקר (מעין מכונת אמת אנושית).
גום ג'אבאר: רעל קטלני המשמש את בנות גשרית לבחינת האנושיות של מועמדים להכשרתן.
הג'יהאד הבוטלריאני: מלחמתה בת 11,000 השנים של האנושות נגד המחשבים, הרובוטים ו"המכונות החושבות" שהסתיים בניצחון האנושות על המכונות ובהקמת הקיסרות של בית קורינו. חסידי הג'יהאד הבוטלריאני חרתו על דגלם את האמרה "לא תעשה לך מכונה בצלם רוח האדם". בעקבות המלחמה אסרה הקיסרות על יצירת מחשבים ומכונות חושבות, וכתוצאה מכך אומנו והוכשרו המנטאטים, בני אדם בעלי יכולות חישוביות אדירות, שמתפקדים כיועצים וכ"מחשבים אנושיים".
מנטאט: אדם בעל כישורים שכליים יוצאי דופן, שעבר הכשרה מיוחדת ומשמש כיועץ וכ"מחשב אנושי".
אייקס (IX): כוכב לכת שמיקומו לא ידוע, עליו מתקיימת תרבות שמייצרת מכונות מתוחכמות אשר מאתגרות את איסורי הג'יהאד הבוטלריאני.
היהודים: בספר בית הלשכה חולית מתברר שלמרות התהפוכות הרבות שעברו על האנושות במהלך רבבות השנים ואיחודה תחת דת מעורבת אחת, היהודים עדיין שמרו על זהותם ועל הדת היהודית וחיים כקבוצה דתית נבדלת.
מושגים > כוכבים ומקומות

אראקיס (חולית): כוכב לכת מדברי וצחיח. המקור היחידי לסם המרקוח.
קלדן: כוכב הבית של בית אטריידאס, שופע במים וצמחייה ירוקה.
גאידי פריים: כוכב הבית של בית הארקונן. כוכב געשי ומתועש.
וואלך 9: הכוכב בו ממקומת מדרשת בנות גשרית.
אייקס: כוכב לכת במיקום לא ידוע (אך התשיעי מהשמש שלו, ומכאן שמו IX), עליו מתקיימת תרבות שמתמחה בייצור מכונות מתוחכמות, לעיתים תוך עבירה על איסורים שנבעו מהג'יהאד הבוטלריאני.
טלילאסו (Tleilax): כוכב לכת שעוסק בהנדסה גנטית של בני אדם ואיברים. בין המוצרים החשובים שלו:
ר'ולה (Ghola) או גולם: שיבוט של אדם מתוך תאי גופתו. ניתן להטמיע בתוכו את הזכרונות של גלגוליו הקודמים.
רקדן פנים: אדם המסוגל לשנות את מראהו.
קאייטן: כוכב הבית של בית קורינו בו יושבת החצר הקיסרית. הם עברו מסלוסה סקונדה אחרי הג'יהאד הבוטלריאני.
סלוסה סקונדוס: כוכב הבית המקורי של בית קורינו. הם עברו לקאייטן אחרי הג'יהאד הבוטלריאני, אך הכוכב עדיין משמש את חיילי הסארדוקאר.
מושגים > טכנולוגיות

אורניתופטר (Ornithopter): כלי טיס שמונע על ידי חבטת כנפיו, בדומה לציפור.
אטומיקס: נשק גרעיני.
אי-ספינה: תא או ספינת חלל חמקנית שכל הנמצאים בתוכה מוסתרים מראיית הנולד ואמצעי גילוי אחרים.
חליפת-זקק (Stillsuit): חליפה שפיתחו הדררים המאפשרת הישרדות במדבר העמוק של אראקיס וכוללת שלל טכנולוגיות לבידוד ומיחזור מים.
מכל אקסלוטל (Axlotl tank): טכנולוגיה סודית של הטלילאסו שמאפשר ליצור ר'ולות ומאוחר יותר גם גרסה מרוכזת יותר של המרקוח. בהמשך נחשף שמכל זה הוא למעשה רחם חצי-מלאכותי שנוצר משעבוד נשים והפיכתן למפעל ביולוגי.
סיימק (Cymek): סוג של סייבורג, שילוב של אדם ומכונה.
ר'ולה (Ghola) או גולם: שיבוט של אדם מתוך תאי גופתו. ניתן להטמיע בתוכו את הזכרונות של גלגוליו הקודמים.
דמויות > בית אטריידי

בית אטריידס (אַטְרֵיְידִס, Atreides) הוא בית אצולה ביקום חולית השולט בכוכב קלדן רווי המים והמשקעים. הבית מאופיין באצילות ובמידות טובות.
פול אטריידס (ידוע גם כ-"אוצול", "ליסאן אל גאיב", "מואד'דיב" ו"קפיצת הדרך"), בנו של הדוכס והמשיח של הדררים, מחונן בראיית הנולד.
הדוכס לטו אטריידס, אביו של פול, דוכס נאור וחכם שהנחיל לפול ערכים והלכות שלטון.
הגבירה ג'סיקה (10,154–10,256), בתו הטבעית (לפי רשומות בנות גשרית) של הסירידאר-ברון ולדימיר הארקונן (והיא עצמה אינה יודעת זאת). פילגשו של הדוכס ואימו של פול-מואד'דיב. בוגרת מדרשת בנות גשרית הנמצאת בואלאך 9. לאחר הגעתה עם פול אל הדררים - אם נערצה. אימה של עאליה, 'נביאת הפגיון', אחותו של פול.
גורני האלק, "הטרובדור הלוחם", ספרא וסייפא, אחת מדמויות המשנה בספר, ידוע בין היתר במיומנות נגינה בכלי הסבכא. האלק הוא היחיד, מבין ארבע הדמויות הבולטות בפמליית הדוכס (האחרים הם דוקטור יואה הבוגדני, דנקן איידהו והמנטאט תופיר חוואט), שנותר בין החיים בסיום. שנאתו הגדולה של גורני לבית הארקונן נובעת מהפיכתה של אחותו לזונה המשמשת חיילים של הבית.
תופיר חוואט, המנטאט-המתנקש של בית אטריאידס מזה שלושה דורות.
דנקן איידהו, אמן הסיף של גינאז. אחראי להכשרתו של פול בלחימה. נהרג בהגנתו על פול אך חוזר כר'ולה לשרת אותו ולאחר מכן את לטו השני.
דוקטור וולינגטון יואה, רופא סוק שבגד בבית אטריידס והוריד את המגינים של בית המשפחה על אראקיס ובכך איפשר לכוחות הקיסר לכבוש אותו. בגד בדוכס לטו אטריאידס ומסר אותו לידי בית הרקונן למרות ההתניה הקיסרית שאמורה למנוע זאת ממנו. המניע שלו לבגידה היה תפיסתה של אשתו בידי הברון ולדימיר הרקונן והבטחה לשחרורה.
עאליה אטריידס, אחותו של פול מואד'דיב, "נולדה לפני לידתה", עקב חשיפתה כעוברית ל"מי החיים" - רעל מעורר תודעה. היא נחשבת בעיני בנות גישרית לשיקוץ נורא שממנו רצו להימנע. נישאת לדנקן. הברון הארקונן משתלט עליה כדיבוק ומביא למותה.
לטו השני, בנו של פול מואד'דיב, הקיסר האל של חולית, שבמהלך שלטונו הופך ליצור אל-אנושי המשלב אדם ועקלתון (תולעת חול). שולט אלפי שנים ומנסה לעצב את "שביל הזהב" שיציל את האנושות.
גאנימה, אחותו התאומה של לטו השני.
מוניאו, צאצא לבית אטריידס, שר החצר (Majordomo) של לטו השני.
סיונה איבן פואד אל-סייפה אטריידס, בתו של מוניאו, היא שיא תוכנית ההשבחה הגנטית של לטו השני. מורדת בלטו ומביאה למותו.
דמויות > בית הארקונן

בית הארקונן (Harkonnen) הוא בית אצולה ביקום חולית השולט בכוכב גאידי פריים הגעשי. הבית מאופיין באלימות, אכזריות, תאוות דם ומידות רעות. מעשי אלימות, רצח ובגידה נפוצים בקרב בית זה.
הברון ולדימיר הארקונן, שליט הבית שסובל ממחלת ניוון שרירים שהופכת את גופו לשמן עד כדי כך שהוא מסוגל לנוע רק באמצעות מתקני ציפה שמחזיקים חלק מגופו. אביה של ג'סיקה וסבו של פול.
פייד ראותה הארקונן, אחיינו המועדף של הברון ויורשו. על פי תוכנית רבייה של בנות גשרית היה אמור להינשא לבתם של לטו וג'סיקה מבית אטריידס עם סבירות גבוהה שמזיווג זה יצא קפיצת הדרך.
גלוסו ראבאן, אחיינו הבכור והדחוי של הברון ופרא אדם אלים.
פייטר דה פריז, המנטאט הפגום של בני הארקונן. נוצר מגופות אנושיות על ידי בני טלילאסו, נחשב לפסיכופת ולרוצח קר בניגוד מוחלט לשאר המנטאטים.
דמויות > בית קורינו

בית קורינו (Corrino) הוא בית אצולה ביקום חולית. זהו בית האצולה הקיסרי השולט על היקום הידוע.
הקיסר הפדישאח שדאם קורינו הרביעי, קיסר היקום המוכר.
הנסיכה אירולן, בתו של הקיסר, פוליטיקאית והיסטוריונית חובבת. מאוחר יותר אשתו (מטעמי נוחות) של פול-מואד'דיב.
הרוזן האזימיר פנרינג, חברו הטוב ביותר של הקיסר מילדות. על פי תוכנית רבייה של בנות גשרית היה אמור להיות, בסבירות גבוהה, אביו של קפיצת הדרך, אך הוא לא, בשל היותו סריס מלידה.
פרד'ן, נכדו של שדאם דרך הנסיכה ונסיסיה. אבי השושלת היוצאת מגאנימה ומושבחת גנטית על ידי לטו השני.
דמויות > הדררים

הדררים (Fremen) הם נוודי המדבר החיים באראקיס ומטרתם להפריח את השממה באמצעות אגירת מים. הם מתייחסים למים כערך עליון וממנו נגזרים הרגלים ומנהגים לא שגרתיים בנוגע למים שמקובלים בתרבות הדררים - כמו ניקוז נוזלי המתים ומחזורם, הימנעות מהזלת דמעות, יריקה כסימן לכבוד רב ועוד. נחשבים ללוחמים מיומנים וקשוחים, וידועים בשל כישרונם ברכיבה על עקלתונים.
סטילגאר, נאיב (מנהיג) סיטש טאבר. אחד מתומכיו המסורים של פול ושומרם של תאומי אטריידס.
לאייט קיינס, האקולוג הקיסרי של אראקיס, נרצח על ידי בני הארקונן (בין השאר בשל תמיכתו בבית אטראידס).
צ'אני, אחייניתו של סטילגאר, בתו של לאייט קיינס ופילגשו של מואד'דיב.
הארה, אשתו השנייה והאהובה של סטילגאר.
ג'ייוויד, כוהן קיזאראט ועוזר בכיר של עאלייה.
נאמרי, אביו של ג'ייוויד. דררי מסיטש ג'אקורוטו.
המטיף, דררי עיוור המטיף כנגד שלטונה של עאלייה. מתגלה כפול מואד'דיב.
אסאן טאריק, דררי צעיר, מלווהו של המטיף.
מוריז, אביו של אסאן טאריק. ממנודי סיטש ג'אקורוטו.
דמויות > בנות גשרית

בנות גשרית (Bene Gesserit) היא אסכולה עתיקה ומיסטית של הכשרה רוחנית וגופנית. נוסדה בעיקר עבור חניכות ממין נקבה אחרי הג'יהאד הבוטלריאני, שבעטיו הושמדו "מכונות החשיבה" והרובוטים למיניהם. מדרשת בנות גשרית ומקום מושבן של האמהות הנערצות מצוי על פני הכוכב וואלך 9, ולימים עבר מרכז בנות גשרית לכוכב הלכת למפאדאס - עד שהושמד.
דמויות > המטרונות הכבודות

מסדר סודי של נשים אכזריות המשתמשות ברצח, יחסי מין ותככים כדי להשתלט על הקיסרות הגלקטית ולהרוס את בנות גשרית.
עיבודים למדיות אחרות > קולנוע

הסרט חולית (1984) בבימויו של דייוויד לינץ', ובכיכובם של קייל מק'לאכלן, אברט מק'גיל, הזמר סטינג, פטריק סטיוארט (המוכר כקפטן ז'אן לוק פיקארד מסדרת הטלוויזיה "מסע בין כוכבים: הדור הבא"), אלישיה ויט (כעליה הקטנה) ואחרים. הסרט לא זכה להצלחה קופתית מרשימה אך זוכה לעדנה כפריט לאספנים חובבי סרטי מדע בדיוני. גרסת הבמאי בת ארבע השעות נחשבת נדירה להשגה.
בשנת 2021 יצא לאקרנים סרט נוסף בשם "חולית", בבימויו של דניס וילנב וב-2024 יצא חלקו השני: "חולית: חלק שני" בבימויו של דניס וילנב.
עיבודים למדיות אחרות > משחקי מחשב

סדרת משחקי המחשב האסטרטגיים Dune 1, Dune 2, Dune 2000 ו-Emperor: Battle for Dune.
בעוד Dune 2000 נחשב בצורה גורפת למשחק כושל, ו-Emperor: Battle for Dune לא נחשב אף הוא פורץ דרך, Dune 2, אשר קדם להם, הוא בעל מקום של כבוד בהיסטוריה של משחקי האסטרגיה, ורבים רואים בו אחד מאבות הז'אנר הנקרא Real Time Strategy (אסטרטגיה בזמן אמת) במשחקי מחשב. עוד שוני בין המשחקים הוא שבעוד כולם קשורים לעולמה של חולית, לא כולם קשורים ישירות לעלילת הספרים. במשחק Battle for Dune למשל מתוארת סיטואציה של מאבק דמיוני בין בית הארקונן, בית אטראידס ובית אורדוס - בית אצולה שלא קיים בספרי חולית והומצא עבור המשחק. לכל המשחקים ערך נוסטלגי רב בשל החברה שפיתחה אותם, Westwood, שנקנתה על ידי חברת EA ופורקה.
עיבודים למדיות אחרות > טלוויזיה

"חולית" (2000) - מיני-סדרה בשלושה חלקים בכיכובו של ויליאם הרט.
"חולית: הנבואה" (2024) - סדרת של שירות הסטרימינג "Max" המהווה פריקוול לסרט "חולית" (2021). עתידה לעלות ברשת בסוף שנת 2024.